Et bilde som inneholder tekst, Font, logo, Grafikk

KI-generert innhold kan være feil.

Johan Ohlsens gt. 8 A, 3290 Stavern

Til Riksantikvaren

Pb 1483 Vika, 0116 Oslo

Stavern 13/6-25

Høringssvar til Riksantikvarens utkast til

Bevaringsstrategi for Bygder og Byers kulturmiljø.

Fortidsminneforeningen Vestfold avdeling har lest Riksantikvarens utkast til Bevaringsstrategi for bygder og byers kulturmiljø, og vil uttale følgende:

Utkastet til bevaringsstrategi er i hovedsak et godt riss av de områdene der det trengs innsats. Inndelinga i 3 temaer: Steders identitet og særpreg, Der vi møtes og Der vi bor, favner viktige emner.

I det hele tatt: det er mye godt, og det skorter ikke på gode ord.

Fortidsminneforeningen er en organisasjon som daglig møter angrep på kulturminner, både fra mektige utbyggere og små private, og ofte bifalt av byråkrater og politikere. Vi kjenner godt hvor skoen trykker. Vi vil derfor liste opp noen viktige faktorer for et bedre kulturminnevern.

For det første: -**Kompetansen i kommunene** er for svak. Saksbehandlere kjenner ikke alltid hverken lovverket, egen kulturminneplan eller kjente kulturminner. Kombinert med at det etter siste valg i flere kommuner er et flertall av politikere uten et blikk for kulturminnevern, resulterer dette i at stadig flere kulturminner endres, ødelegges eller rives. Det mangler noen som står som en autoritet i vernespørsmål. Se neste punkt.

-Fylkenes kulturminnevernavdelinger, i vårt tilfelle **Vestfolds Kulturarv**, er for svake ved at de ikke har kapasitet til å uttale seg om annet enn nasjonale og viktige regionale saker. Det fører til at mange saker blir liggende ubehandlet, og går så tilbake til kommunene med et slags carte blanche. Vi ser også at vårt fylkes Kulturarv ofte opptrer med svært pragmatiske løsninger som endrer kulturminner, slik at det autentiske blir svekket. For å fylle det vakuum som Kulturarv etterlater seg, trengs det **by- eller kommuneantikvarer** i kommunene. Det vil også bygge opp om og styrke det forrige punktet.

-Men selv når både kommune og fylke har satt ned foten for ombygg/riving o.l., og gitt klare anbefalinger, kan lokalpolitikere la være å ta hensyn til det. Et pågående tilfelle i Holmestrand kommune viser at ordfører trosser fylket, og vil rive et av kommunens eldste hus, ca 225 år gammelt, og bygge parkeringshus. Dette peker mot at selve **lovverket** er for svakt! For eksempel Plan- og bygningslovens § 19-2, som handler om begrensingene til å gi dispensasjoner fra loven, slik kommunen har gjort i dette tilfellet. Men kommunen velger å se bort fra denne bestemmelsen. Loven ansees for svak, og respekteres ikke slik lovmakerne så for seg. Landet ødelegges derved av dispensasjoner!  
Lovverket er også for svakt når det gjelder årstallene for når en sak må meldes inn til høyere organ. (Kulturminnelovens § 25 om meldeplikt.) I dag er grensa satt til 1850. Det betyr at hele byer som er bygget opp etter bybranner på f.eks. 1880-tallet, som Stavern og Holmestrand, ikke har det vernet som de burde ha. Loven bør endres til å omfatte bygg fram til 1945.  
Vi kan ikke se at punktene i Bevaringsstrategien vil få en ønsket effekt uten **at lovverket styrkes vesentlig på flere områder.** Det må også få konsekvenser når lover brytes.

-Det finnes mange private eiere av vernede eller fredede bygg som sliter økonomisk for å etterfølge krav om vedlikehold. Særlig er dette tilfelle for fredede bygg, der Kulturminnefondet, etter sine regler, ikke kan bidra. Her må **tilskuddsordninger** styrkes, og/eller skatte- og avgiftsordninger bedres. Det må stimuleres til bedre vern!  
Det må også arbeides mer planmessig med **aktiv** **opplysning** om muligheter overfor huseiere i kulturmiljøer eller enkelthus. Mange eier slike bygninger uten å vite særlig om kulturminneverdien, og hvordan de skal opprettholde den.

-Det står at RA skal overvåke den handlingsplan som bl.a. Bevaringsstrategien ender ut i.  
Men har RA kapasitet til det? Vi har vist at kulturminnemyndighetene i fylkene ikke engang har kapasitet til det som forventes av dem. Og de er RAs forlengede arm. Det må altså **midler** til for å skjerpe kulturminnevernet!

-Det står en del om «forventet effekt». Men hvordan måles den, og hvem skal måle?

Dette er noen relativt korte punkter som peker på viktige deler av en bevaringsstrategi for bygder og byers kulturmiljø. Det er mer å si, men ut fra Teams-møtet sist er det nok av andre som vil uttrykke synspunkter.  
  
  
Vi vil bare peke på én annen sak: Det forbauser oss at **Fortidsminneforeningen** ikke er tatt med i Styringsgruppa. Vi er heller ikke nevnt som aktør på de første 40 av 41 sider! Først på siste side er vi nevnt sammen med Norsk Kulturarv og Foreningen Fredet. I utkastet til Bevaringsstrategi står det mye om samarbeid mellom ulike instanser og organisasjoner. Da er det jo interessant at Fortidsminneforeningen knapt regnes med.  
FMF er en hær av fortidsminnevernere. Når handlingsplan skal utarbeides og settes ut i livet, vil Riksantikvaren da ta oss med?

Fortidsminneforeningen Vestfold håper at Riksantikvarens utkast til Bevaringsstrategi, sammen med våre og andres **nødvendige korreksjoner**, skal lede fram til et bedre lovverk og bedre bevaring av fortidsminner og kulturmiljø.

For styret i Fortidsminneforeningen Vestfold

Odd Hjorth-Sørensen

Styreleder